
EXPUNERE DE MOTIVE PRIVIND OPORTUNITATEA PROIECTULUI DE HOTĂRÂRE
privind aprobarea participării Municipiului Timişoara, în calitate de partener, în cadrul proiectului PGI06047 ECoC- SME: Actions for inducing SME growth and innovation via the ECoC event and legacy/ Acțiuni de stimulare a creșterii și inovării IMM-urilor prin evenimentul CEC și moștenirea acestuia  în cadrul Programului INTERREG EUROPE şi a contribuţiei Municipiului Timişoara în acest proiect

Motivul emiterii proiectului de hotărâre

1. Descrierea situaţiei actuale

La finalul lunii mai 2019, Comitetul de Monitorizare al Programului INTERREG-EUROPE a informat liderul de proiect, Universitatea Finlandei de Est, că proiectul PGI06047 ECoC- SME: Actions for inducing SME growth and innovation via the ECoC event and legacy/ Acțiuni de stimulare a creșterii și inovării IMM-urilor prin evenimentul CEC și moștenirea acestuia a fost aprobat, scrisoarea de accept fiind apoi înaintată partenerilor.
Partenerii în proiect sunt:
· Universitatea Finlandei de Est, Intitutul Karelian, Joensuu, Finlanda- lider proiect
· Municipiul Leeuwarden, Olanda- partener
· Fundaţia Incubator, Leeuwarden, Olanda- partener
· MateraHub Industrii Culturale şi Creative, Matera, Italia-partener
· Municipiul Rijeka, Croaţia- partener
· Municipiul Timişoara, România- partener
· Universitatea Vytautas Magnus, Centrul pentru practici de afaceri, Kaunas, Lituania

2. Schimbări preconizate şi rezultate aşteptate

Proiectul ECoC- SME recunoaşte programul Capitală Europeană a Culturii (CEC) ca pe o oportunitate încă insuficient utilizată de oraşe şi regiuni pentru dezvoltarea IMM- urilor locale, existente şi viitoare. Proiectul se concentrează asupra potenţialului mega- evenimentului CEC de a declanşa,consolida şi diversifica antreprenoriatul local, prin încurajarea cooperării transectoriale creative, a creării de clustere şi reţele, precum şi a internaţionalizării acestora.
În cadrul proiectului, printr- un proces interactiv de învăţare şi co- creaţie interregională şi participativă, partenerii vor explora şi vor împărtăşi modalităţi de abordare şi practici pentru a revigora sectorul IMM- urilor la nivel local şi regional, şi pentru a-l alinia la contextul specific al mega evenimentului Capitală Europeană a Culturii . 
Mobilizarea cu succes a resurselor locale în mega-evenimentul CEC necesită planificarea strategică pe termen lung. Integrarea rezultatelor CEC în programele multianuale de finanțare locale şi regionale și în strategii, asigură sustenabilitatea acestora. Astfel, adoptarea gândirii strategice și elaborarea planurilor de acțiune dedicate implicării IMM-urilor și promovării lor prin CEC sunt importante, atât pentru orașele şi regiunile participante în proiect, cât și pentru factorii de decizie de nivel naţional şi european, scopul fiind de a valorifica mega-evenimentul CEC şi de a stimula la nivel local şi regional competitivitatea și inovarea. 
Având în vedere etapele acestui proces creativ şi caracteristicile evenimentului CEC proiectul îşi propune :
· în Faza I 
1) să realizeze o analiză a experienței fostelor gazde ale evenimentului CEC și a nevoilor şi obiectivelor viitoarelor Capitale Europene ale Culturii, în cadrul seminariilor care urmează a fi organizate de către partenerii în proiect  
2) să transpună în exemple de bune practici aceste experienţe spre a fi utilizate în noile iniţiative de start-up și pentru consolidarea iniţiativelor deja existente în sectorul IMM, prin implicarea diverşilor actori interesaţi (instituții publice, actori responsabili de proiectele CEC; organizațiile pentru promovarea/consultarea IMM-urilor și întreprinderile în sine, alte sectoare, de exemplu din sfera educaţională, societatea civilă, etc.).
3) să elaboreze planuri de acțiune locale.
· în Faza II
4) să implementeze şi să monitorizeze planurile de acţiune locale
5) să transmită recomandări către programul CEC privind modalitatea de a-și spori impactul pozitiv asupra economiilor locale/regionale. 
6) să disemineze exemplele de bune practici identificate în întreaga UE

3. Alte informaţii
Proiectul se va implementa începând cu data de 1 august 2019 pe o durată de 36 de luni în două faze: faza I- 24 de luni, faza II- 12 luni.

4. Concluzii
Având în vedere expunerea de motive de mai sus, considerăm necesară şi oportună aprobarea participării Municipiului Timişoara, în calitate de partener, în cadrul proiectului ECoC- SME: Actions for inducing SME growth and innovation via the ECoC event and legacy/ Acțiuni de stimulare a creșterii și inovării IMM-urilor prin evenimentul CEC și moștenirea acestuia şi a contribuţiei financiare aferente. 

